Luister: Dié podsendings is vanjaar die meeste op Maroela geluisterMaroela Media bied graag luistergenot aan sy lesers. Vanjaar is dié vyf podsendings die meeste op Maroela Media geluister: Dodo Nyoka, naaswenner van ‘Die Kontrak 2’. (Foto: Dodo Nyoka/Facebook) Met sy energieke vertolkings van rocktreffers soos “Don’t Stop Me Now” en “Jukebox Hero” het die 21-jarige Dodo Nyoka kykers aan sy voete gehad tydens die tweede seisoen van Die Kontrak. Dié rasperstemsanger wat as naaswenner van Die Kontrak 2 aangewys is, se enkelsnit “Foto’s” skitter reeds op verskeie treffersparades en die musiekvideo is al meer as 200 000 keer op YouTube gekyk. Dodo het in November in die Maroela Media-ateljee gekuier. Luister hier: Natasha Nagel. (Foto: Jhua-Nine Wyrley-Birch/Maroela Media) Wat begin het as ŉ “onskuldige speletjie” om met gestorwe geliefdes te kommunikeer, het gelei tot gevaarlike en donker bedrywighede waaruit Natasha Nagel vir langer as tien jaar nie kon ontsnap nie. Die 35-jarige vrou het egter ná ŉ skrikwekkende ervaring, en danksy die ingryping van haar geliefdes, haar lewe omgekeer en uit die kloue van haar geestelike demone ontsnap. Nou deel sy haar traumatiese en intense bekeringsreis met ander in die hoop om diegene wat ŉ teiken daarvoor kan wees teen soortgelyke gevare te waarsku. Natasha het in Augustus in die Maroela Media-ateljee gekuier. Luister hier: Jan-Hendrik Fourie. (Foto: Verskaf) Hoewel die koorgogga hom reeds in sy kinderjare gebyt het, het ander wêrelde vir die Afrikaanse sanger Jan-Hendrik Fourie oopgegaan die dag toe sy ma vir hom sy eerste kitaar gekoop het. Sy jongste enkelsnit, “Slaap”, is in September uitgereik. Ian Cameron, direkteur van gemeenskapsveiligheid by Action Society SA en stigter van Firearms.co.za, verduidelik hoe jy veilig met vuurwapens in jou motor en op vlugte kan reis. Anina Peens by ‘n grens-gebied. (Foto: Verskaf) As Carte Blanche-vervaardiger en uitsaaijoernalis weet Anina Peens dat joernalistieke nuuskierigheid dikwels vrees te bowe kan kom en dat geleenthede soos dié wat sy in Oekraïne ervaar het, seldsaam in die Suid-Afrikaanse media is. Peens en ŉ kameraman het in April twee weke in Oos-Europa deurgebring met die doel om stories van mense wat op verskillende maniere deur die konflik tussen Rusland en Oekraïne geraak is, te vertel.